**O B R A Z L O Ž E N J E**

**I. PRAVNI TEMELJ**

Pravni temelj za donošenje Programa potpore poljoprivredi i ruralnom razvoju Grada Pula - Pola za razdoblje od 2024. do 2026. godine (dalje u tekstu Program) je članak 36. Zakona o poljoprivredi („Narodne novine“ broj 118/18, 42/20, 127/20, 52/21, 152/22 - dalje u tekstu Zakon o poljoprivredi) i članak 61. Statuta Grada Pula - Pola (Službene novine-Bollettino ufficiale Pula - Pola broj 7/09, 16/09, 12/11, 1/13, 2/18, 2/20, 4/21 i 5/21).

**II. OSNOVNA PITANJA I PRIKAZ STANJA KOJE SE UREĐUJE AKTOM**

Predloženim Programom stvara se pravni i financijski okvir za dodjelu potpora poljoprivredi i ruralnom razvoju te se nastavlja program potpora nakon realizacije Programa potpore poljoprivredi i ruralnom razvoju Grada Pula - Pola za razdoblje od 2021. do 2023. godine.

Kroz Program potpore poljoprivredi i ruralnom razvoju Grada Pula - Pola za razdoblje od 2021. do 2023. godine (Službene novine-Bollettino ufficiale Pula - Pola broj 10/21) do 31.10.2023. godine dodijeljeno potpora u ukupnom iznosu od 31.625,63 eura (238.283,32 kune) za 40 odobrenih zahtjeva poljoprivrednicima, udrugama te ostalim subjektima u sektoru poljoprivrede.

Također bitno je napomenuti da je Grad Pula - Pola realizirao i Program potpore poljoprivredi i ruralnom razvoju Grada Pula - Pola za razdoblje od 2013. do 2015. godine (Službene novine-Bollettino ufficiale Pula - Pola broj 5/13) te je dodijeljeno potpora u ukupnom iznosu od 24.001,24 eura (180.837,34 kune) za 25 odobrenih zahtjeva poljoprivrednicima, udrugama te ostalim subjektima u sektoru poljoprivrede.

Program potpore poljoprivredi i ruralnom razvoju Grada Pula - Pola za razdoblje od 2016. do 2020. godine (Službene novine-Bollettino ufficiale Pula - Pola broj 3/16) realiziran je na način da je u razdoblju od 2016. do 2020. godine dodijeljeno potpora u ukupnom iznosu od 66.235,31 euro (499.049,93 kune) za 85 odobrenih zahtjeva poljoprivrednicima, udrugama te ostalim subjektima u sektoru poljoprivrede.

Gledajući sve gore navedene programe potpore poljoprivredi i ruralnom razvoju Grada Pula - Pola od 2013. godine pa sve do 31.10.2023. godine, po sva tri programa, dodijeljene su potpore u ukupnom iznosu od 121.862,18 eura (918.170,59 kuna) za 150 odobrenih zahtjeva poljoprivrednicima, udrugama te ostalim subjektima u sektoru poljoprivrede.

U procesu pripreme Programa dostavljen je upit udrugama u poljoprivredi (Istarski Eko Proizvod, Udruga „AGROUDRUGA“ Fažana, Udruga pčelara Pula, Eko agroudruga „MASLINA“ Pula) kao i na adrese stotinjak pulskih obiteljskih poljoprivrednih gospodarstava sa zamolbom da dostave svoje prijedloge za financiranje iz gradskog proračuna, uzevši u obzir postojeće mjere iz gore navedenog programa sa kojima su bili zadovoljni, sa novim mjerama koje će uvrstiti u novi program potpore poljoprivredi koji će se provoditi od 2024. do 2026. godine. Također, dostavljena je napomena da se potpore, sukladno uputi Ministarstva poljoprivrede, mogu dodjeljivati isključivo za primarnu poljoprivrednu proizvodnju a da u skladu sa Provedbenim programom Grada Pule od 2021. do 2025. godine te u skladu sa Planom razvoja Grada Pula - Pola 2020. do 2030. godine, Grad Pula - Pola želi dati podršku razvoju ekološke poljoprivrede te potaknuti mlade poljoprivrednike na unaprjeđenje poljoprivredne proizvodnje. Na postavljeni upit došao je jedan prijedlog Eko agroudruge „MASLINA“ Pula koji je i uvršten u prijedlog Programa a tiče se sufinanciranja troškova obilaska i terenskog rada stručno osposobljenih članova udruge (diplomirani agronomi, prehrambeno tehnološki inženjeri, magistri ekologije) za uslugu stručnog praćenja i savjetovanja ekoloških proizvođača upisanih u Upisnik subjekata u ekološkoj poljoprivredi.

Potpore iz Programa potpore poljoprivredi i ruralnom razvoju Grada Pule-Pola za razdoblje od 2024. do 2026. godine dodjeljivati će se kroz 7 mjera u ukupnom iznosu od 71.430,00 eura i to kako slijedi:

Sukladno Uredbi 1408/2013:

1. Sufinanciranje nabave sadnog materijala;
2. Subvencije troškova stručnog nadzora i sustava ocjenjivanja sukladnosti u ekološkoj proizvodnji;
3. Subvencija za edukaciju i stručno osposobljavanje za rad na poljoprivrednom gospodarstvu;

Sukladno Uredbi 1407/2013:

1. Potpora projektu Izravna prodaja poljoprivrednih proizvoda putem interneta;
2. Tekuća potpora za sufinanciranje manifestacija koje doprinose promicanju poljoprivredne proizvodnje;
3. Tekuća donacija za sufinanciranje dijela troškova aktivnosti OPG-a, udruga i poljoprivredne zadruge;

Ostale potpore:

1. Tekuća donacija za Fond za razvoj poljoprivrede i agroturizma Istre.

Naime, sukladno članku 7. Pravilnika o državnim potporama sektoru poljoprivrede i ruralnom razvoju („Narodne novine“ broj 7/21 – dalje u tekstu Pravilnik) potrebno je bilo dostaviti prijedlog Programa potpore male vrijednosti Ministarstvu poljoprivrede radi davanja mišljenja o usklađenosti sadržaja prijedloga s Uredbom de minimis budući da se navedene potpore dodjeljuju sukladno pravilima EU o pružanju državne potpore poljoprivredi i ruralnom razvoju propisanim Uredbom Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24.12.2013) i Uredbom Komisije (EU) br. 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51, 22.2.2019) - u daljnjem tekstu: Uredba 1408/2013.

Isto je učinjeno dopisom KLASA:320-01/23-01/9, URBROJ: 2163-7-01-01-0267-23-4 od 20. listopada 2023. godine kojim je Ministarstvu poljoprivrede dostavljen prijedlog Programa i prijava 3 mjere (Sufinanciranje nabave sadnog materijala, Subvencije troškova stručnog nadzora i sustava ocjenjivanja sukladnosti u ekološkoj proizvodnji te Subvencija za edukaciju i stručno osposobljavanje za rad na poljoprivrednom gospodarstvu) sukladno Uredbi 1408/2013 na propisanom obrascu.

Ministarstvo poljoprivrede svojim je dopisom od 27. listopada 2023. godine KLASA: 404-01/23-01/75, URBROJ: 525-07/311-23-2 koji je zaprimljen 8. studenog 2023. godine, dostavilo sljedeće mišljenje:

***I. Program predstavlja potporu male vrijednosti koja zbog svog iznosa ne narušava ili ne prijeti narušavanjem tržišnog natjecanja i ne utječe na trgovinu između država članica EU te ne predstavlja državnu potporu iz članka 107. Ugovora o funkcioniranju Europske unije (dalje u tekstu: UFEU).***

***II. Program ispunjava sve uvjete iz Uredbe Komisije (EU) br. 1408/2013 od 18. prosinca 2013. o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 352, 24. prosinac 2013)* i Uredbom Komisije (EU) br. 2019/316 оd 21. veljače 2019. o izmjeni Uredbe (EU) br. 1408/2013 o primjeni članaka 107. i 108. Ugovora o funkcioniranju Europske unije na potpore de minimis u poljoprivrednom sektoru (SL L 51 1, 22. veljače 2019.) *(dalje u tekstu: Uredba de minimis).***

***III. O svakoj izmjeni i dopuni Programa Davatelj de minimis potpore je dužan obavijestiti Ministarstvo.***

***IV. Sukladno članku 11. Pravilnika o državnim potporama poljoprivredi i ruralnom razvoju* („Narodne novine“ broj 7/21) (dalje u tekstu: Pravilnik), *Davatelj de minimis potpore vodi zasebnu evidenciju potpora male vrijednosti. Evidencija mora sadržavati sve potrebne informacije o ispunjenim uvjetima za dodjelu potpore male vrijednosti. Evidenciju o dodijeljenim potporama i sve potrebne dokumente Davatelj de minimis potpore mora čuvati 10 godina od dana dodjele potpore. Davatelj de minimis potpore dužan je dostaviti Ministarstvu izvješće o dodijeljenim potporama male vrijednosti najkasnije u roku od 15 dana od dodjele potpore male vrijednosti.***

***V. Davatelj de minimis potpore dužan je, uz objavu javnog poziva za dodjelu potpora temeljem odobrenog Programa, objaviti i tekst Programa na internetskim stranicama i/ili službenom glasilu te o tome obavijestiti Ministarstvo.***

***VI. Davatelj de minimis potpore dužan je prilikom dodjele potpore male vrijednosti provjeriti hoće li dodjelom potpore poduzetnik preći propisanu gornju granicu za dodjelu potpore male vrijednosti na način koji je propisan člankom 3. Uredbe de minimis.***

***VII. Davatelj de minimis potpore obvezan je provjeriti je li u konkretnom slučaju riječ o „jednom poduzetniku“ na način koji je propisan člankom 2. stavkom 2. Uredbe de minimis.***

***VIII. Sukladno članku 7. stavku 9. Pravilnika, Davatelj de minimis potpore dužan je korisniku potpore dostaviti obavijest da mu je dodijeljena potpora male vrijednosti sukladno Uredbi de minimis.***

Prethodno navedeno mišljenje odnosi se na mjere pod rednim brojevima 1., 2. i 3. koje se dodjeljuju temeljem Uredbe 1408/2013. Ostale mjere pod rednim brojevima 4. do 6. dodjeljuje se temeljem Uredbe 1407/2013 te za te mjere kao i za posljednju mjeru označenu rednim brojem 7. nije bilo potrebno dobiti mišljenje Ministarstva poljoprivrede budući da se dodjela sredstava pod tim mjerama ne smatra potporama u poljoprivredi već se iste kategoriziraju kao opće potpore koje se dodjeljuju temeljem Uredbe 1407/2013, odnosno u slučaju dodjele donacije Fondu za razvoj poljoprivrede i agroturizma Istre radi se o donaciji temeljem ugovornog odnosa.

Sukladno navedenom predlaže se donošenje prijedloga Programa potpore poljoprivredi i ruralnom razvoju Grada Pula - Pola za razdoblje od 2024. do 2026. godine.

**III. PROCJENA POTREBNIH FINANCIJSKIH SREDSTAVA ZA PROVEDBU AKTA**

Za realizaciju navedenog Programa planirana su sredstva u proračunu Grada Pula - Pola za 2024. godinu te će se planirati i u proračunima narednih godina do zaključno sa 2026. godinom.

Akt pripremio:

Igor Fabris

Voditelj odsjeka za gospodarstvo

**p.o PROČELNIK**

**Aldo Rojnić**